I Gentofte Kommune nord for København er indkomstforskellene større end i USA.

Velhaver-kommunen Gentofte nord for København overgår USA målt på ulighed i indkomsterne.

Det skriver Finans.dk på baggrund af en undersøgelse fra lobbyorganisationen Dansk Erhverv.

Ifølge undersøgelsen, der er lavet ud fra den såkaldte ginikoefficient, overgås Gentofte kun af Mexico og Chile, når man sammenligner med lande.

Danmark ligger lavt

På landsplan er Danmark langt efter de to latinamerikanske lande, men Gentofte skyder i vejret på ulighedskontoen.

Mens Danmark har en ginikoefficient på 24,9 (nul indikerer total lighed), mens Gentofte ligger på 43,4. Til sammenligning ligger verdens mest ulige lande - Mexico og Chile - på 50,3 og 48,2 på skalen.

De seneste ti år er Danmark gået fra 21 til 24,9 i ginikoefficient. Den tendens vil fortsætte, hvis regeringens planer om at sænke topskatten bliver ført ud i livet, siger RUC-professor Bent Greve i samfundsvidenskab til Finans.

- Det er en helt sikker konsekvens, at uligheden vil stige, hvis man sænker topskatten. Uligheden vil blive større, og det vil den naturligvis især blive i områder med mange topskatteydere, siger Bent Greve til mediet.